Yestede bifo Daily Sport hemi go long print, Seveners i stap pleiem North Efate long Port Vila Stadium.
Tede long Port Vila Stadium long 3pm, Siaraga fresh aot long fes eva win blong olgeta long jampionship agensem Shepherds bambae oli lukaotem wan sekon win blong olgeta agensem Spirit 08, we naoia oli stap sekon las long klasmen, posisen we Siaraga hemi bin stap long hem afta long olgeta maj las wiken, be naoia wetem win ia oli stap 1 poen antap.
Wan win o kitkit tede i save jenisim klasmen blong tufala klab ia.
Long olgeta nara maj tede long 3pm, long Kawenu fil Easton i plei Redal mo long Antoine Rossi fil, Yatel i plei Narak.
Long olgeta maj blong tumoro, long Kawenu fil, long 11am, Lopatu i plei Varona, long 1pm, Torba United i plei Black Diamond mo long 3pm, United Malampa i plei Lakotau.
Long Antoine Rossi fil, long 1am, AS Ambassador i plei Kings United mo long 3pm, Mauwia i plei ABM Galaxy.
Long Port Vila Stadium i lukim trifala maj blong dei ia i lukim 2 long tufala oli faet from top 4 blong klasmen, we bambae i mekem hemi interesting blong olgeta futbol fan oli save enjoyem.
Fes maj blong dei long 11am, Mauriki oli pleiem Shepherds United.
Shepherds oli nidim iet wan win long klasmen sapos oli wantem muv aot long relegesen zone, mo Mauriki oli nidim win ia tede tu blong muv klia long relegesen zone.
Sekon maj blong dei long 1pm, Digicel Amicale i pleiem Tupuji Imere.
Maj ia hemi faet from namba 4 ples long klasmen, afta we Digicel Amicale i gat 11 poen mo Tupuji i gat 10 poen.
Eniwan long tufala i win tede i save klemem namba 4 ples long klasmen.
Las maj blong dei long 3pm, Tafea we i gat 16 poen hemi pleiem Erakor we hemi lidim klasmen wetem 18 poen.
Erakor hemi mas pulumap soks blong hem Follem pefomens blong olgeta long Tuesde agensem Spirit 08 sapos oli wantem mentenem lid long klasmen.
Long narasaed Tafea i save se wan win tede i putum olgeta top blong klasmen mo semtaem paintem wan klia pikja long wanem nao bambae oli eksepektem taem tufala i mit long sekon leg blong Port Vila Football Association Digicel Championship.
tpi_Latn tpi_Latn tpi_Latn tpi_Latn tpi_Latn eng_Latn tpi_Latn lmo_Latn tpi_Latn ita_Latn tpi_Latn tpi_Latn tpi_Latn tpi_Latn tpi_Latn